Rīgā

|  |  |
| --- | --- |
| Datums skatāms laika zīmogā | Nr. 18/TA-20 |
| Uz 05.01.2021. | Nr. 142.9/1-1-13/21 |

Latvijas Republikas Saeimas

Ārlietu komisijai

Par dubultās pilsonības līgumu slēgšanu

Ministru kabinets ir iepazinies ar Latvijas Republikas Saeimas Ārlietu komisijas 2021. gada 5. janvāra vēstuli Nr. 142.9/1-1-13/21 par lūgumu izvērtēt valstu loku, ar kurām ir potenciāls noslēgt vienošanās par dubultās pilsonības atzīšanu, un sniedz šādu viedokli.

Saskaņā ar Pilsonības likuma 9. panta pirmās daļas 1., 2. un 3. punktu pašlaik Latvijas pilsonība saglabājas Latvijas pilsonim, kurš ir ieguvis Eiropas Savienības, Eiropas Brīvās tirdzniecības asociācijas, Ziemeļatlantijas līguma organizācijas (NATO) dalībvalsts vai Austrālijas Savienības, Brazīlijas Federatīvās Republikas vai Jaunzēlandes pilsonību[[1]](#footnote-2). Latviešu diasporu ārvalstīs pārstāvošās organizācijas ir vērsušās pie likumdevēja ar lūgumu paplašināt to valstu sarakstu, ar kurām ir pieļaujama dubultpilsonība atbilstoši iepriekš minētajām Pilsonības likuma normām. Piemēram, Pilsonības, migrācijas un sabiedrības saliedētības komisijas 2020. gada 4. novembra sēdē Eiropas Latviešu apvienības pārstāve lūdza rast iespēju dubultpilsonību piemērot arī Latvijas pilsoņiem, kuri ieguvuši Gruzijas un Izraēlas Valsts pilsonību. Ministru kabineta ieskatā visefektīvāk tas ir izdarāms, izmantojot Pilsonības likuma 9. panta pirmās daļas 4. punktā minēto regulējumu, kas paredz Latvijas pilsonības saglabāšanu tādas valsts pilsonības iegūšanas gadījumā, ar kuru Latvijas Republika ir noslēgusi līgumu par dubultās pilsonības atzīšanu.

Latvija pašlaik nav noslēgusi nevienu līgumu par dubultās pilsonības atzīšanu ar citu valsti, tādēļ minētā Pilsonības likuma panta sniegtās iespējas līdz šim nav izmantotas. Tādējādi latviešu diasporas organizāciju paustā vēlme kalpo par pamatu darba uzsākšanai šādu līgumu noslēgšanā, taču konkrētu valstu identificēšanā līdztekus diasporas organizāciju vēlmēm jāņem vērā arī Latvijas nacionālās intereses un drošības apsvērumi. Tādēļ līgumi par dubultpilsonību būtu noslēdzami ar Latvijai nozīmīgām partnervalstīm, kas būtu ieinteresētas šī jautājuma noregulēšanā ar starptautisko līgumu.

Šajā sakarā jāņem vērā, ka laikā kopš 2013. gada, kad tika veikti grozījumi Pilsonības likumā, atļaujot dubultpilsonību ar valstīm atbilstoši Pilsonības likuma 9. panta pirmās daļas 1., 2. un 3. punkta nosacījumiem, Latvija ir kļuvusi par Ekonomiskās sadarbības un attīstības organizācijas (OECD) dalībvalsti. Tā kā OECD ir uz Rietumu demokrātijas un starptautiskajiem tirgus ekonomikas principiem balstīta organizācija, kas apvieno 37 pasaules attīstītākās valstis, tostarp 22 ES un 22 NATO dalībvalstis, Ministru kabinets uzskata, ka būtu atbalstāma dubultpilsonības atzīšana divpusēju līgumu ceļā ar ieinteresētajām OECD dalībvalstīm, kas nav minētas Pilsonības likuma 9. panta pirmās daļas 1., 2. un 3. punktā.

Tādējādi Ministru kabineta ieskatā, pastāvot savstarpējai ieinteresētībai, būtu atbalstāma dubultpilsonības līgumu noslēgšana ar Saeimas Ārlietu komisijas 2020. gada 16. decembra sēdē un komisijas 2021. gada 5. janvāra vēstulē Nr. 142.9/1-1-13/21 minētajām valstīm Izraēlu, Japānu un Koreju. Tas sniegtu jaunu pozitīvu dinamiku divpusējā dialogā ar šīm valstīm, kas atbilstu Latvijas nacionālajām ārpolitikas un ekonomiskajām interesēm, kā arī uzlabotu Latvijas diasporas iespējas saglabāt saikni ar Latviju.

Piemēram, Izraēlas gadījumā, noslēdzot līgumu par dubultas pilsonības atzīšanu, tiktu stiprinātas skaitliski salīdzinoši lielās diasporas saites ar Latviju, atrisinot pašreizējo situāciju, kad atšķiras dažādu Izraēlā dzīvojošu Latvijas izcelsmes personu grupu tiesības, pretnostatot "veco" un "jauno" diasporu. Tāpat šāda līguma noslēgšana palīdzētu uzturēt pozitīvu dinamiku Latvijas attiecībās ar Izraēlu. Tikmēr attiecībā uz minētajiem Āzijas partneriem kopš Ārlietu komisijas 2021. gada 5. janvāra sēdes ir noskaidrots, ka Japānai principā nav pieņemama dubultpilsonība pilngadīgām (21 gadu sasniegušām) personām, bet Koreja nepraktizē divpusējus dubultpilsonības līgumus.

Kopumā Ministru kabinets atbalsta dubultpilsonības līgumu noslēgšanu ar atsevišķām OECD dalībvalstīm savstarpējas ieinteresētības gadījumā, salāgojot diasporas vēlmes, nacionālās intereses un drošības apsvērumus.

Pielikumā: Ministru kabineta 2021. gada 11. februāra sēdes protokola   
Nr. 15 36. § izraksts.

Cieņā

|  |  |  |
| --- | --- | --- |
| Ministru prezidents | (paraksts\*) | A. K. Kariņš |

\* Dokuments ir parakstīts ar drošu elektronisko parakstu

1. Papildus šim valstu uzskaitījumam Latvijas pilsonim dubultpilsonība var izveidoties, ievērojot izņēmumu no dubultpilsonības lieguma, Pilsonības likuma 8.1 pantā ietverto regulējumu, kā arī Latvijas pilsonības pārmantojamību ģimenēs, kur vecākiem līdztekus Latvijas pilsonībai ir arī citas valsts pilsonība. Saskaņā ar Iedzīvotāju reģistra datiem 2021. gada 1. janvārī ir iekļautas ziņas par 35 363 personām, kurām bez Latvijas ir vēl citas valsts pilsonība. [↑](#footnote-ref-2)